DA Den Europæiske Unions Tidende CE 78/731

(2004/C 78 E/0780)

SKRIFTLIG FORESPØRGSEL E-1945/03

af Elly Plooij-van Gorsel (ELDR) til Kommissionen

(13. juni 2003)

Om: Tilpasning af den nederlandske medielov

Den nederlandske regering har forelagt et lovforslag om ændring af medieloven, hvori videretransmissions-forpligtelserne for kabeldistributionsselskaber udvides med maksimalt to fjernsynsstationer og fem radiostationer. Dermed vil der for 17 af de (i gennemsnit) 32 fjernsynsstationer og 30 af de (i gennemsnit) 32 radiostationer gælde en videretransmissionsforpligtelse.

Ved ændringen af medieloven indtog den nederlandske regering den holdning, at det ikke er nødvendigt at tilpasse den i medieloven indeholdte videretransmissionsforpligtelse for kabeldistributionsselskaber til artikel 31 i direktivet om universelle tjenester, idet målsætningen for medieloven (nemlig beskyttelse af alsidigheden) er en anden end den målsætning, der ligger til grund for de nye europæiske rammebestemmelser.

1. Er Kommissionen bekendt med ændringen af medieloven? Finder Kommissionen det muligt at tilvejebringe en sådan lovændring under gennemførelsesperioden for den nye europæiske rammelovgivning for elektroniske kommunikationsnetværk og -tjenester, hvori der netop også indgår en bestemmelse om videretransmissionsforpligtelse? Opfylder den nederlandske regering i bekræftende fald kravene om proportionalitet, gennemskuelighed og rimelighed?

2. Er Kommissionen bekendt med den nederlandske regerings holdning gående ud på, at medieloven ikke behøver at blive tilpasset til artikel 31 i direktivet om universelle tjenesteydelser? Hvad mener Kommissionen om denne holdning?

Svar afgivet på Kommissionens vegne af Erkki Liikanen

(24. juli 2003)

1. De nederlandske myndigheder har ikke orienteret Kommissionen officielt om nogen ændring af medieloven, men nogle af aktørerne på markedet har gjort den bekendt med deres betænkeligheder ved de nederlandske must carry-regler. Til spørgsmålet om, hvorvidt det er muligt at ændre medieloven i den periode, hvor det nye regelsæt om elektronisk kommunikation er ved at blive gennemført i lovgivningen, skal Kommissionen pege på, at de nye rammeregler skulle træde i kraft den 25. juli 2003, hvilket vil sige at alle relevante direktiver skulle være gennemført i national ret på det tidspunkt, og at al lovgivning, der ikke er i overensstemmelse med den nye ramme skal ophæves eller ændres. Eftersom hverken forslaget til ændring af medieloven eller anden nederlandsk lovgivning til gennemførelse af det nye regelsæt er blevet fremsendt eller anmeldt til Kommissionen, kan Kommissionen ikke udtale sig om de hollandske must carry-reglers overensstemmelse med de nye rammebestemmelser, særlig artikel 31 i forsyningspligtdirektivet, direktiv 2002/22/EF (1).

2. Som anført i det foregående har Kommissionen ikke fået nogen meddelelse om den nederlandske regerings holdning. Kommissionen har skrevet til de nederlandske myndigheder med et forslag om, at der i givet fald kunne holdes et bilateralt møde om eventuelle spørgsmål i forbindelse med gennemførelsen af de nye rammebestemmelser. Et sådant møde har fundet sted den 26. juni 2003. Kommissionen forbeholder sig sin stillingtagen til de nederlandske must carry-reglers overensstemmelse med de nye ramme bestemmelser, indtil den har afsluttet sin undersøgelse af de anmeldte gennemførelsesbestemmelser.

(1) Directive 2002/22/EC of the Parliament and of the Council of 7 March 2002 on universal service and user's rights relating to electronic communications networks and services, EFT L 108 af 24.4.2002.